עַל הַנִּסְפִּים וְעַל הַמִּשְׂרָפוֹת

אַל הַנִּסִּים וְאַל הַנִּפְלָאוֹת

וַיֹּאמֶר אֵלָיו גִּדְעוֹן בִּי אֲדֹנִי וְיֵשׁ ה' עִמָּנוּ וְלָמָּה מְצָאַתְנוּ כָּל־זֹאת וְאַיֵּה כָל־נִפְלְאֹתָיו אֲשֶׁר סִפְּרוּ־לָנוּ אֲבוֹתֵינוּ לֵאמֹר הֲלֹא מִמִּצְרַיִם הֶעֱלָנוּ ה' וְעַתָּה נְטָשָׁנוּ ה' וַיִּתְּנֵנוּ בְּכַף־מִדְיָן: (שופטים פרק ו פסוק יג).

**כִּי אָמְרוּ עָזַב ה' אֶת־הָאָרֶץ וְאֵין ה' רֹאֶה**: (יחזקאל פרק ט פסוק ט).

**אֱלֹהִים בְּאָזְנֵינוּ שָׁמַעְנוּ אֲבוֹתֵינוּ סִפְּרוּ־לָנוּ פֹּעַל פָּעַלְתָּ בִימֵיהֶם בִּימֵי קֶדֶם:** (תהלים מד ב).

עַל הַנִּסְפִּים וְעַל הַמִּשְׂרָפוֹת

עַל הַבְּכִיּוֹת וְעַל הַזְּעָקוֹת

עַל קוֹלוֹת הָעַנּוֹת

שֶׁלֹּא זָכוּ לְהֵעָנוֹת

עַל הַמּוּמָתִים וְהַמֻּשְׁלָכִים

בְּבוֹרוֹת וּמַחֲנוֹת

בְּעֵת שִׁוַּע זַעֲקָם

עַד נָדַם קוֹלָם

כִּכְלוֹת כָּל הַכּוֹחוֹת

עַל גֵּיהִנָּם עֲלֵי אֲדָמוֹת

מַעֲשֵׂה יְדֵי אֻמּוֹת נְאוֹרוֹת

עַל הָעוֹמְדִים מִנֶּגֶד

בְּזָדוֹן וּבְבֶגֶד

שֶׁאָטְמוּ אָזְנַיִם מִשְּׁמֹעַ

וְלֹא רָצוּ לִרְאוֹת

עַל מִלְיוֹן יְלָדִים וִילָדוֹת

נְשָׁמוֹת זַכּוֹת וּטְהוֹרוֹת

שֶׁלֹּא זָכוּ

אוֹר לִרְאוֹת

חַיִּים לִחְיוֹת

עַל אָבְדַן כָּל תִּקְווֹת

כִּכְלוֹת גּוּפוֹת וּנְשָׁמוֹת עַל רֶשַׁע לְלֹא גְּבוּלוֹת

עַל עוֹלָם שֶׁאָטַם אָזְנָיו

מִשַּׁוְעַת הַנִּשְׂרָפִים

וְסָתַם נְחִירַיו

מֵרֵיחַ הַכִּבְשָׁנִים

שֶׁלֹּא רָצָה לִשְׁמֹעַ

וְלֹא רָצָה לִרְאוֹת

אֶת הַמַּחֲזוֹת הַנּוֹרָאוֹת

עֲשַׁן אָדָם מִן הָאֲרֻבּוֹת

עַל שָׁמַיִם שָׁם

סֻגְּרוּ כָּל חַלּוֹנוֹת

וְעַל הָאָרֶץ שֶׁאֶת הַדָּם

לֹא חָדְלָה לִרְווֹת

וְלֹא נִקְרְעוּ הֵיכָלוֹת לְשֵׁמַע הַזְּעָקוֹת

שֶׁל צַדִּיקִים וְצַדִּיקוֹת, אָבוֹת וְאִמָּהוֹת

עַל הַנִּסְפִּים וְעַל הַמִּשְׂרָפוֹת

אַל הַנִּסִּים וְאַל הַנִּפְלָאוֹת

עַל עוֹלָם דּוֹמֵם

שֶׁל רֶשָׁע

שֶׁעָמַד וְשָׁתַק

אֶל מוּל הַפֶּשַׁע

בְּעוֹד עַם שָׁלֵם

נָמֵק וְנִמְחָק

**וּבְּשׁוֹךְ סְעָרוֹת וּמִלְחָמוֹת**

**רָאָה הָעוֹלָם אֶת הַזְוָעוֹת**

**סָתַם אֶת הָאַף, הָפַך דַף**

**וְחָזַר אֶת חַיָּיו כְּמִקּוֹדֶם לִחְיוֹת**